# Qadí Zada al-Rumí

Qadí Zada al-Rumí (turc otomà: صلاح الدين موسی پاشا بن محمد بن محمود رومى) (Bursa, c. 1364 - Samarcanda, c. 1436), de nom complet مولانا صلاح الدين موسی پاشا بن محمد بن محمود رومى (Maulana Salah al-Din Musa Pasha bin Muhammad bin Mahmoud Rumi), va ser un astrònom i matemàtic de l'Edat d'or de l'islam.

## Vida i obra

La se va kunya, Qadí Zada, vol dir fill del jutge i la seva nisba, al Rumí, vol dir romà: la qual cosa vol dir que procedia d'alguna localitat que pertanyia o havia pertangut fins poc abans a l'Imperi Romà d'Orient. D'infant va rebre una educació poc convencional a Bursa on va romandre la primera meitat de la seva vida i, probablement, va ser deixeble de Shams ad-Din al-Fanari en temes científics.
El 1410 va marxar a Samarcanda on va conèixer el jove príncep Ulugh Beg, futur sultà timúrida, de qui es va convertir en mentor i conseller científic. A partir de 1417, quan es va començar a construir la madrassa (institut o universitat) de Samarcanda, al Rumí en va ser professor d'astronomia i de matemàtiques. Quan Ulugh Beg va construir el seu famós i gran observatori astronòmic va comptar amb l'ajut d'al-Rumí i d'al-Kaixí que van dirigir l'observatori juntament amb Ulugh Beg, mentre continuaven sent professors de la madrassa. Entre tots tres van compilar el Zij al-Sultani, unes taules astronòmiques amb un catàleg de més de 900 estrelles.
En morir, va ser sepultat a la necròpolis de Shah-i-Zinda.
Al-Rumí va ser un mestre i un comentador, més que in investigador original. Durant els seus anys a Samarcanda va escriure un bon nombre de comentaris d'obres matemàtiques i astronòmiques (de Nassir-ad-Din at-Tussí, de Mahmud al-Harawí, d'Athir-ad-Din al-Abharí, etc.) que van ser molt útils per a l'ensenyament.
El seu treball més original és haver calculat el sinus de un grau amb una precisió de dotze decimals: $\sin 1^{\circ }=0.017452406437$, en sistema sexagesimal: $\sin 1^{\circ }=0,01;02;49;43;11;14;44;16;26;16;30$.

## Referències

* ↑ Blake, 2016, p. 83.
* ↑ Juhel, 2007, p. 46.
* ↑ Pearson, 2020, p. 121.
* ↑ Pearson, 2020, p. 122.
* ↑ Arslan, 2019, p. 193.
* ↑ Blake, 2016, p. 84.
* ↑ Розенфельд i Юшкевич, 1960, p. 533-538.

## Bibliografia

* Arslan, Hammet «Samarkand: Cultural and Scientific Center of Central Asia» (en anglès). Afro Eurasian Studies, Vol. 8, Num. 2, 2019, pàg. 186-198. DOI: 10.33722/afes.1095356. ISSN: 2147-110X.
* Blake, Stepehn P. Astronomy and Astrology in the Islamic World (en anglès). Edinburgh University Press, 2016. ISBN 978-0-7486-4910-5.
* Juhel, Alain «Prince or Samarqand Stars» (en anglès). The Mathematical Intelligencer, Vol. 29, Num. 4, 2007, pàg. 44-50. DOI: 10.1007/BF02986175. ISSN: 0343-6993.
* Pearson, Richard. The History of Astronomy (en anglès). Astro Publication, 2020. ISBN 9780244866501.
* Розенфельд, Б.А.; Юшкевич, А.П. «О трактате Кази-заде ар-Руми об определении синуса одного градуса» (en rus). Историко-математические исследования, Vol. 13, 1960, pàg. 533-538. ISSN: 0136-0949.

## Enllaços externs

* O'Connor, John J.; Robertson, Edmund F. «Qadí Zada al-Rumí» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Dilgan, Hamit. «Qadi Zada al-Rumi» (en anglès). Complete Dictionary of Scientific Biography, 2008. [Consulta: 31 maig 2024].